Na temelju Pravilnika o financiranju udruga iz proračuna Općine Dragalić („Službeni glasnik“ br. 1/16 i 1/23), a sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge ("Narodne novine" broj 26/15 i 37/21), OPĆINSKI NAČELNIK OPĆINE DRAGALIĆ objavljuje

**JAVNI NATJEČAJ**

**za financiranje programa/projekata udruga**

**iz Proračuna Općine Dragalić u 2023. godini**

I

Općinski načelnik Općine Dragalić raspisuje Javni natječaj za financiranje programa/projekata udruga iz Proračuna Općine Dragalić u 2023. godini, a u skladu sa planiranim sredstvima za financiranje udruga u Proračunu Općine Dragalić za 2023. godinu.

II

Javni natječaj se raspisuje za područja i u iznosima kako slijedi:

A) Javne potrebe u sportu – planirani iznos 4.800,00 €

B) Javne potrebe u kulturi – planirani iznos 4.500,00 €

C) Građanske udruge i udruge proizašle iz Domovinskog rata – planirani iznos 3.500,00 €

D) Udruge u području zdravstvene skrbi i skrbi za obitelj i djecu – planirani iznos 1.000,00 €

III

Korisnici financiranja su udruge sa sjedištem u Općini Dragalić i to one upisane u Registar udruga, odnosno drugi odgovarajući Registar i u Registar neprofitnih organizacija, koje su se svojim Statutom opredijelile za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom.

Udruge koje su registrirane izvan područja Općine Dragalić financirat će se u smanjenom obliku samo ako se njihovim programima i projektima potiče suradnja s udrugama Općine Dragalić, odnosno ako su njihovi programi i projekti dio lokalne odnosno područne (regionalne) i međunarodne suradnje s udrugama s područja Općine Dragalić, te ako su članovi udruge ujedno i korisnici programa/projekta stanovnici Općine Dragalić.

Korisnici financiranja moraju uredno ispunjavati obveze iz svih prethodno sklopljenih ugovora o financiranju iz Proračuna Općine Dragalić, u suprotnom će prijava novog programa/projekta biti odbijena.

Korisnici financiranja moraju uredno ispunjavati obveze plaćanja doprinosa za mirovinsko i zdravstveno osiguranje i plaćanje poreza (koji imaju zaposlene), te drugih davanja prema državnom proračunu i proračunima jedinica lokalne samouprave, a protiv korisnika financiranja, odnosno osobe ovlaštene za zastupanje se ne vodi kazneni postupak i nije pravomoćno osuđena za prekršaj ili kazneno djelo određeno člankom 48., stavkom 2., alinejama c) i d), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge ("Narodne novine" 26/15).

IV

Obvezna dokumentacija za prijavu programa je:

1. popunjen, potpisan i ovjeren obrazac prijave programa za koji se prijavljuju;
2. popunjen, potpisan i ovjeren obrazac proračuna;
3. izvadak iz Registra udruga;
4. izvadak iz Registar neprofitnih organizacija;
5. uvjerenje o nekažnjavanju odgovorne osobe udruge ne starije od šest mjeseci na dan potpisivanja ugovora;
6. potvrda Porezne uprave o nepostojanju poreznog duga, ne starija od 30 dana na dan potpisivanja ugovora
7. financijski izvještaj udruge - Izvještaj o prihodima i rashodima, Bilanca i Bilješke uz financijske izvještaje (obveznici dvojnog knjigovodstva) odnosno Godišnji financijski izvještaj o primicima i izdacima (obveznici jednostavnog knjigovodstva) za prethodnu godinu
8. izvještaj o potrošnji proračunskih sredstava za ugovore iz prethodne proračunske godine;
9. izjava o nepostojanju dvostrukog financiranja
10. dokazi o kriterijima iz članka 12. Pravilnika o financiranju udruga iz Proračuna Općine Dragalić prema kojima se vrši bodovanje ( prilažu se prema stanju na dan 31.12.2021. godine), a odnose se na nastupe i natjecanja, uključenost djece i mladih do 18 godina starosti, masovnost članova udruge, vrijeme djelovanja udruge, organizacija manifestacija na području općine Dragalić u godini za koju se objavljuje Javni natječaj, sposobnost udruge u povlačenju sredstava iz drugih izvora za provedbu programa/projekta.

V

Javni natječaj traje od 4. veljače 2023. do zaključno 06. ožujka 2023. godine.

Rok za podnošenje prijava je 06. ožujak 2023. do 14:00 sati.

Jedan prijavitelj može prijaviti najviše 2 programa.

Prijave s propisanom dokumentacijom podnose se Povjerenstvu za provedbu javnog natječaja u zatvorenoj omotnici, s naznakom "Ne otvaraj – Za javni natječaj za financiranje udruga" preporučeno na adresu OPĆINA DRAGALIĆ, TRG SV. I. KRSTITELJA 2, DRAGALIĆ ili osobno u Jedinstveni upravni odjel Općine Dragalić.

VI

Tekst javnog natječaja s cjelokupnom dokumentacijom objavljuje se na mrežnoj stranici Općine Dragalić i oglasnoj ploči Općine Dragalić.

VII

Sva pitanja vezana uz Javni natječaj mogu se postaviti isključivo elektroničkim putem, slanjem upita e-poštom na sljedeću adresu: info.dragalic@gmail.comi to najkasnije do 06. ožujka 2023. godine. Sva pitanja i odgovori bit će objavljeni na internetskoj stranici Općine Dragalić [**www.dragalic.hr**](http://www.dragalic.hr)

VIII

Odluku o dodjeli financijskih sredstava donosi Općinski načelnik na prijedlog Povjerenstva za provedbu javnog natječaja.

Odluka o dodjeli financijskih sredstava objavljuje se na internetskim stranicama Općine Dragalić i oglasnoj ploči Općine Dragalić.

IX

Prijave programa koje ne udovoljavaju uvjetima Javnog natječaja (zakašnjele prijave, prijave koje ne sadrže svu natječajem propisanu, potpisanu i ovjerenu dokumentaciju ili prijava podnesena na neki drugi način odnosno suprotno uvjetima iz Javnog natječaja) neće se razmatrati.

Prijavitelji koji nisu zadovoljili propisane uvjete Javnog natječaja o istome će biti pismeno obaviješteni, te mogu uložiti prigovor u roku od osam (8) dana od dana primitka obavijesti.

O prigovoru odlučuje općinski načelnik u roku od 3 dana od dana zaprimanja prigovora. Prigovor ne odgađa izvršenje odluke i daljnju provedbu natječajnog postupka.

X

Sa svim udrugama kojima su odobrena financijska sredstva Općinski načelnik će potpisati ugovor o financiranju programa ili projekata najkasnije 8 dana od dana donošenja Odluke o dodjeli financijskih sredstava.

KLASA: 402-01/23-01/02

URBROJ: 2178-27-01-23-1

Dragalić, 04.02.2023.

OPĆINSKI NAČELNIK

Zvonimir Karlik